SK Úradný vestník Európskej únie C 93/4

Oznámenie Komisie podľa článku 4 ods. 1 písm. a) nariadenia Komisie (EHS) č. 2408/92

Uloženie záväzku služby vo verejnom záujme na obdobie od 1. marca 2006 — 28. februára 2009 o pravidelných leteckých službách na trase Mariehamm/Alandy (MHQ) — Štokholm/Arlanda (ARN), ktorým sa dopĺňajú predošlé rozhodnutia

(2006/C 93/03)

(Text s významom pre EHP)

Podľa článku 4 ods. 1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva sa alandská vláda rozhodla uložiť tento záväzok služby vo verejnom záujme vo vzťahu k pravidelným leteckým službám na trase Mariehamm (MHQ) – Štokholm/Arlanda (ARN) takto:

Minimálna frekvencia

Počas obdobia od 1. marca 2006 do 28. februára 2009 bude frekvencia letov od pondelka do piatku aspoň 2 spiatočné lety denne. V júli sa vzhľadom na nízky dopyt nebudú uskutočňovať žiadne lety. Vo všetkých prípadoch musí ísť o priame lety.

Počet sedadiel

Musí byť k dispozícii aspoň 30 sedadiel na let a aspoň 2 500 sedadiel mesačne. Tento počet sa v ďalšom období prispôsobí, pokiaľ počas ľubovoľného kalendárneho štvrťroka prvého roka presiahne využitie miest v lietadle 80 %.

Letový poriadok

Cestujúci z Alandy musia mať v rámci ľubovoľného pracovného dňa možnosť spiatočného letu do všetkých hlavných destilácií vo Švédsku, kam existuje pravidelné letecké spojenie, ako aj do Osla, Kodane a do najdôležitejších väčších letísk inde v Európe.

V pondelok až piatok by čas príletu do ARN mal byť najneskôr 6.30 hod., ako aj medzi 16.30 hod. a 18.30 hod. Za predpokladu, že je možné zabezpečiť vhodné časy príletu a odletu (prevádzkové intervaly), mal by byť čas odletu z ARN v pondelok až piatok medzi 8.00 hod. a 9.30 hod. a medzi 19.30 hod. a 21.00 hod. Počas dní v roku, keď je dopyt mimoriadne nízky, ako napr. počas dôležitých sviatkov alebo dlhších období voľna, sa so súhlasom objednávateľa môže počet letov z mimoriadnych dôvodov znížiť, pričom sa osobitne dohodne sadzba za každý jednosmerný let. Rovnako sa počet letov môže zvýšiť, pričom sa osobitne dohodne sadzba za každý spiatočný let.

Typ lietadla

Skutočná letová rýchlosť (TAS) je najmenej 360 km/h. Lietadlo je vybavené pretlakovou kabínou a toaletami. V úplne naloženom lietadle a za normálnych poveternostných podmienok je hmotnosť povolenej batožiny na pasažiera aspoň 20 kg.

Cestovné

Cestovné za spiatočný let na trase MHQ – ARN nesmie byť vyššie ako 290 EUR vrátane daní a DPH.

So súhlasom alandskej vlády sa ceny môžu upravovať v súlade s cenovým indexom pre služobného cesty švédskeho ústredného štatistického úradu SCB. Deti, mládež, študenti a starší občania cestujú so zľavou.

Informácie, rezervácie, predaj a marketing

O celej ceste lete musia byť pred odletom k dispozícii spoľahlivé informácie. Letecká spoločnosť zodpovedá za to, aby boli pohotovo k dispozícii aktuálny a správny letový poriadok, cestovné, ako aj iné informácie súvisiace s letom a aby sa šírili primeranými prostriedkami. Marketing v záujme podpory leteckej dopravy sa uskutočňuje prostredníctvom reklám v miestnej tlači, iných médiách a v turistických brožúrach.

Plynulosť

Maximálne 20 % odletov môže byť omeškaných o viac ako 5 minúť a maximálne 5 % odletov môže byť omeškaných o viac ako 15 minút. Okrem situácií, na ktoré nemá letecká spoločnosť žiaden vplyv, musí byť pravidelnosť letov aspoň 99 % za kalendárny štvrťrok. Zrušenie prevádzky musí letecká spoločnosť oznámiť najmenej 6 mesiacov vopred.

Dostupnosť

Letecká spoločnosť zabezpečuje plnenie potrieb pasažierov týmto spôsobom:

— Nastupovanie a vystupovanie musí prebiehať pohodlným, bezpečným a dôstojným spôsobom.

— Osobitná pozornosť sa venuje chorým osobám a osobám so zdravotným postihnutím, ako aj ľuďom s osobitnými potrebami a plneniu ich oprávneným potrieb poskytovaním asistencie počas letu.

— Pri prestupovaní sa poskytuje sprievod a iné primerané služby.

— Na požiadanie sa poskytujú informácie o možnostiach cestovania a leteckých trasách.

— Informácie o bezpečnosti aj iných témach musia byť jasne znázornené (spôsobom prístupným aj osobám so zrakovým a sluchovým postihnutím).

— Rezervácia a predaj leteniek sa musia uskutočňovať spôsobom, ktorý je pre pasažierov jednoduchý.

— Všetky oznámenia na palube sa uskutočňujú vo švédčine a angličtine.

Ochrana životného prostredia

Hladina hluku lietadla musí zodpovedať platným normám. Všetko vybavenie nainštalované v lietadle, ktoré slúži na zvýšenie pohodlia a lepšiu ochranu životného prostredia, musí byť funkčné a musí sa používať v súlade s platnými pokynmi.

Podávanie správ

Letecká spoločnosť, ktorá prevádzkuje lety na trase MHQ – ARN, je povinná každý kalendárny štvrťrok podávať alandskej vláde správy o svojom plnení záväzku verejnej služby.